Gaste by Limpopo-lodge oorval, beroofArgieffoto: SAPD/Facebook Marius Jacobs, woordvoerder van Northern Security en stigter van die Watchdog Tzaneen-inisiatief, het aan Maroela Media gesê dat die rowers omstreeks 03:00 op die Highgrove Lodge toegeslaan het. Hulle het die veiligheidswag op die perseel oorval en vasgebind, voordat hulle in die hoofgebou ingebreek en die spaarsleutels vir die kamers gekry het. “In een van die kamers het besoekers van Botswana geslaap en hulle het wakker geword toe die rowers die kamerdeur oopsluit,” het Jacobs gesê. “Die verdagtes het die kamer binnegekom en ŉ vrou met ŉ vuurwapen oor die kop geslaan. Een van die rowers was baie aggressief en het die vuurwapen voor die gaste oorgehaal. Hulle het die mense vasgebind voordat hulle die gaste beroof het.” Jacobs het gesê die rowers het ses televisies en ongeveer R10 000 kontant uit die gastekamers gesteel voordat hulle met een van die gaste se wit dubbelkajuit-Toyota-bakkie op die vlug geslaan het. Frikkie van der Merwe, eienaar van die lodge, het aan Maroela Media gesê dat die gaste in die ander kamers waar die rowers ingegaan het nie wakker geword het nie. Volgens Van der Merwe het die rowers ook twee selfone en kontant by die gaste wat vasgebind is, gesteel. “Die speurders is tans nog op die toneel, maar die gesteelde televisies sal vandag nog vervang word. Ons sal natuurlik ook stappe doen om die veiligheid by die lodge op te skerp. Ons het die veiligheidswag op die toneel, maar hy is ongewapen en dit is hoekom hy deur die rowers oorrompel is. So, ons kyk na alternatiewe veiligheidsmaatreëls,” het Van der Merwe gesê. “Die goed wat gesteel is, is niks. Dit vervang ŉ mens net. Ek is net dankbaar dat niemand seergekry het nie. Dit is die belangrikste.” Maroela Media het die polisie vir kommentaar genader en wag op terugvoer.